O‘ZBEKISTON DAVLAT QURILISh MATERIALLARI IShLAB ChIQARISh DAVLAT KONSERNI - “O‘ZQURILIShMATERIALLARI”NI TAShKIL ETISh TO‘G‘RISIDA

Respublika xalq xo‘jaligi va aholisining qurilish materiallari va buyumlariga bo‘lgan ehtiyojini ta’minlashni yaxshilash, tarmoq birlashmalari va korxonalarining, ta’mirlash-qurilish tashkilotlari va boshqa tashkilotlarining xo‘jalik mustaqilligini kengaytirish, binokorlik materiallari sanoatining bozor munosabatlariga o‘tishi uchun shart-sharoit yaratish maqsadida:
 1. O‘zbekiston Respublikasi Binokorlik materiallari sanoati vazirligi tugatilsin.
 Tarmoq birlashmalari, korxonalari, ta’mirlash-qurilish, ilmiy-tadqiqot va loyiha tashkilotlari, boshqa korxonalar mehnat jamoalarining O‘zbekiston davlat qurilish materiallari ishlab chiqarish (“O‘zqurilishmateriallari”) konserni tashkil etish to‘g‘risidagi taklifi qabul qilinsin.
 2. Belgilab qo‘yilsinki, “O‘zqurilishmateriallari” davlat konserni: 
 davlat, ijara, jamoa hamda mulkchilikning boshqa shakllariga asoslangan sanoat birlashmalari va korxonalarini, ta’mirlash-qurilish, transport tashkilotlari va boshqa tashkilotlarni va birlashtiruvchi yuridik shaxs huquqlariga ega bo‘lgan xo‘jalik uyushmasidir;
 o‘z faoliyatini O‘zbekiston Respublikasining amaldagi qonunlari va konsernning Vazirlar Mahkamasi tasdiqlagan Nizomi asosida amalga oshiradi;
 o‘z tarkibiga kiruvchi birlashmalar, korxonalar, tashkilotlarning davlat mulkini boshqaradi, ularni davlat tasarrufidan chiqarish va xususiylashtirishda belgilangan tartibda ishtirok etadi.
 3. Quyidagilar “O‘zqurilishmateriallari” O‘zbekiston davlat konserni faoliyatining asosiy vazifalari qilib belgilansin:
 konsern tarkibiga kiruvchi birlashmalar, korxonalar va tashkilotlar faoliyatini muvofiqlashtirish, ularning huquqlarini himoya qilish, davlat idoralarida va boshqa idoralarda ularning manfaatlarini ifodalash;
 qurilish materiallari bozoridagi vaziyatni o‘rganish, ishlab chiqariladigan mahsulot va ko‘rsatiladigan xizmatlar tarkibini takomillashtirish, korxonalarni oqilona ixtisoslashtirish va ularni kooperatsiyalash;
 tarmoqni iqtisodiy va ijtimoiy rivojlantirishning uzoq muddatli istiqbollarini, tarmoq ilmiy-texnika dasturlarini ishlab chiqish, investitsiyalar sohasida yagona strategiyani ro‘yobga chiqarish; 
 korxonalarda xo‘jalik yuritishning yangi shakllari va usullarini joriy etishga doir tadbirlarni amalga oshirish, xorijiy sheriklar bilan o‘zaro foydali hamkorlikni rivojlantirish;
 yagona ilmiy-texnika siyosatini o‘tkazish, texnika, texnologiya va materiallarning yangi ilg‘or turlarini ishlab chiqish va joriy etishga ishlab chiqarish imkoniyatini jamlash.
 4. O‘zbekiston Respublikasi Prezidenti huzuridagi Vazirlar Mahkamasi bir hafta muddat ichida O‘zbekiston davlat qurilish materiallari ishlab chiqarish (“O‘zqurilishmateriallari”) konserni faoliyatini tashkil etish masalalariga oid qarorni qabul qilsin, tuzilishi va Nizomini tasdiqlasin.